Document ID: 32003R2336

Kommissionens forordning (EF) nr. 2336/2003
af 30. december 2003
om visse gennemførelsesbestemmelser til Rådets forordning (EF) nr. 670/2003 om specifikke foranstaltninger vedrørende landbrugsethanolmarkedet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 670/2003 af 8. april 2003 om specifikke foranstaltninger vedrørende landbrugsethanolmarkedet(1), særlig artikel 3, stk. 1, andet afsnit, artikel 3, stk. 3, første afsnit, artikel 4, stk. 4, og artikel 11, og
ud fra følgende betragtninger:
(1) For at Kommissionen kan udfærdige den EU-opgørelse over alkohol, der er omhandlet i artikel 3, stk. 2, i forordning (EF) nr. 670/2003, og få et samlet overblik over udviklingen i samhandelen, bør medlemsstaterne med regelmæssige mellemrum i ensartet form meddele den oplysninger om de mængder alkohol, der er produceret, importeret, eksporteret og afsat, samt om lagrene ved produktionsårets slutning og skøn over produktionen.
(2) Ethanol af ikke-landbrugsmæssig oprindelse kan til visse formål anvendes i stedet for landbrugsalkohol. Begge typer produkter bør derfor fremgå af EU-opgørelsen.
(3) Medlemsstaterne og Kommissionen skal løbende kunne følge og vurdere udviklingen i samhandelen og på markedet. Med henblik herpå bør der fastsættes bestemmelser om udstedelse af importlicenser. Meddelelserne om udstedte importlicenser bør fremsendes hver uge.
(4) Licensernes gyldighedsperiode bør fastsættes under hensyn til de sædvaner og leveringsfrister, der gælder i den internationale handel.
(5) I henhold til artikel 4, stk. 3, i forordning (EF) nr. 670/2003 udstedes licenserne mod, at der stilles sikkerhed, som inddrages helt eller delvis, hvis forretningen ikke gennemføres eller kun gennemføres delvis. Sikkerhedsbeløbet bør derfor fastsættes.
(6) Medmindre andet følger af denne forordning, skal Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser samt forudfastsættelsesattester for landbrugsprodukter(2) og Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter(3) anvendes på de importlicenser og sikkerhedsstillelser, der er fastsat i nærværende forordning.
(7) Kommissionens forordning (EØF) nr. 2541/84 af 4. september 1984 om fastsættelse af en udligningsafgift ved indførsel af ethanol, der er fremstillet i Frankrig af landbrugsprodukter, til de øvrige medlemsstater(4) er blevet overflødig og bør derfor ophæves.
(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
KAPITEL I ANVENDELSESOMRÅDE
Artikel 1
Anvendelsesområde
I denne forordning fastsættes der gennemførelsesbestemmelser for EU-opgørelsen over ethanol og ordningen for importlicenser, jf. forordning (EF) nr. 670/2003.
KAPITEL II EU-OPGØRELSE
Artikel 2
Udfærdigelse af EU-opgørelsen
Kommissionen udarbejder EU-opgørelsen over ethanol for det foregående år senest den 31. marts hvert år. Opgørelsen, der indeholder oplysningerne om ethanolmarkedet i EU, forelægges Forvaltningskomitéen for Vin i den form, der er vist i bilag I, og offentliggøres i Den Europæiske Unions Tidende.
Artikel 3
Oplysninger om landbrugsethanol
Senest den sidste arbejdsdag i den anden måned efter udløbet af den pågældende periode meddeler medlemsstaterne Kommissionen følgende oplysninger om landbrugsethanol, jf. artikel 1, stk. 1, i forordning (EF) nr. 670/2003:
a) kvartalsimporten fra tredjelande, opdelt efter KN-kode og oprindelsesland og med angivelse af landekoden med henblik på Fællesskabets statistikker over udenrigshandelen som fastsat ved Kommissionens forordning (EF) nr. 1779/2002(5)
b) kvartalseksporten til tredjelande, i givet fald inkl. eksporten af alkohol af ikke-landbrugsmæssig oprindelse
c) kvartalsproduktionen, opdelt pr. anvendt produkt til alkoholfremstilling, i den form, der er vist i bilag II
d) den mængde, der blev afsat i det foregående kvartal, opdelt efter anvendelsesformål, i den form, der er vist i bilag III
e) de disponible lagre hos alkoholproducenterne i deres lande ved årets udgang i den form, der er vist i bilag IV
f) skøn over produktionen i indeværende år, to gange om året, henholdsvis inden den 28. februar og inden den 31. august, i den form, der er vist i bilag V.
Med henblik på stk. 1, litra d), forstås ved afsætning en alkoholproducents eller importørs overdragelse af ethanol med henblik på forarbejdning eller aftapning.
Mængder udtrykkes i hl ren alkohol.
Medlemsstaterne kan fastsætte anmeldelsesordninger, som skal sikre indsamling af de oplysninger, der er omhandlet i stk. 1, litra c), d), e) og f).
Artikel 4
Oplysninger om ethanol af ikke-landbrugsmæssig oprindelse
Senest den sidste arbejdsdag i den anden måned efter udløbet af den pågældende periode meddeler medlemsstaterne Kommissionen følgende oplysninger om ethanol af ikke-landbrugsmæssig oprindelse, jf. artikel 3, stk. 3, andet afsnit, i forordning (EF) nr. 670/2003:
a) kvartalsproduktionen, i givet fald opdelt efter syntetisk alkohol og anden alkohol
b) kvartalsimporten fra tredjelande, i den form, der er vist i bilag VII
c) kvartalseksporten til tredjelande, medmindre den er medregnet i den eksport, der meddeles i henhold til artikel 3, litra b)
d) den mængde, der blev afsat i det foregående kvartal, i givet fald opdelt efter syntetisk alkohol og anden alkohol
e) de disponible lagre hos alkoholproducenterne ved årets udgang, i givet fald opdelt efter syntetisk alkohol og anden alkohol.
I stk. 1, litra d), forstås ved "afsat mængde" de mængder alkohol, som produktionsvirksomhederne har solgt på EU-markedet.
Meddelelserne i stk. 1, litra a), d) og e), fremsendes i den form, der er vist i bilag VI. Mængder udtrykkes i hl ren alkohol.
KAPITEL III IMPORTLICENSER
Artikel 5
Udstedelse af licenser
1. Ved import til EU af de produkter, der er omhandlet i artikel 1, stk. 1, i forordning (EF) nr. 670/2003, skal der fra den 27. januar 2004 fremlægges en importlicens. Licensen udstedes af medlemsstaterne til alle, der ansøger herom, uanset hvor i EU de er etableret.
2. Forordning (EF) nr. 1291/2000 gælder for de i dette kapitel omhandlede licenser.
3. Importlicensansøgningen og importlicensen for landbrugsalkohol indeholder i rubrik 8 en angivelse af oprindelseslandet. Rubrikken "obligatorisk: ja" skal afkrydses. På anmodning herom kan den administration, der udstedte licensen, én gang ændre oprindelseslandet til et andet land.
4. Medlemsstaterne kan beslutte, at cif-importprisen for alkohol skal angives i rubrik 20.
Artikel 6
Gyldighedsperiode
Importlicensen er gyldig fra udstedelsesdatoen, jf. artikel 23, stk. 1, i forordning (EF) nr. 1291/2000, til udgangen af den følgende fjerde måned.
Artikel 7
Meddelelser om importlicenser
1. Medlemsstaterne meddeler Kommissionen hver torsdag eller, hvis denne dag er en helligdag, den første efterfølgende arbejdsdag oplysningerne om mængderne af de i artikel 1, stk. 1, i forordning (EF) nr. 670/2003 omhandlede produkter, som der blev udstedt importlicenser for i den foregående uge, opdelt efter KN-kode og oprindelsesland.
2. Hvis en medlemsstat skønner, at de mængder, for hvilke der ansøges om importlicens i den pågældende medlemsstat, indebærer en risiko for forstyrrelser af markedet, underretter medlemsstaten straks Kommissionen herom og giver den meddelelse om de pågældende mængder opdelt efter produkttype. Kommissionen undersøger situationen og underretter medlemsstaterne herom.
Artikel 8
Sikkerhedsstillelse
Sikkerhedsstillelsen for importlicenser fastsættes til 1 EUR pr. hl.
Forordning (EØF) nr. 2220/85 anvendes på de i dette kapitel omhandlede sikkerhedsstillelser.
KAPITEL IV AFSLUTTENDE BESTEMMELSER
Artikel 9
Meddelelser
Medlemsstaterne kan fremsende de i artikel 3 og 4 omhandlede oplysninger om første kvartal af 2004 senest den 31. august 2004.
De i denne forordning fastsatte meddelelser sendes til Kommissionen på den adresse, der er vist i bilag VIII.
Artikel 10
Ophævelse
Forordning (EØF) nr. 2541/84 ophæves.
Artikel 11
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. december 2003.

Labels: 12
3
14